אביחי בוארון

אביחי אברהם בוארון (נולד בי"ב בתמוז ה'תשל"ג, 12 ביולי 1973) הוא חבר הכנסת מטעם הליכוד. בוארון מוכר כפעיל ותיק בהתיישבות ביהודה ושומרון, הוביל את המאבקים נגד פינוי עמונה והביא להקמת היישוב עמיחי. בוארון הוא הבעלים והמו"ל של המגזינים "פנימה" ו"אותיות וילדים" ועוסק בנדל"ן. יו"ר תנועת מעייני הישועה. עורך דין במקצועו.

== ביוגרפיה ==
נולד בנתניה לזבולון בוארון ולמלכה לבית דבוש. הוריו עלו מלוב ועסקו בהוראה.

בוארון למד בישיבת עטרת כהנים, ולאחר שנה וחצי בישיבה, התגייס לצה"ל ושירת שלוש שנים כלוחם בגולני. לאחר שחרורו מצה"ל, שב ללימודים בישיבה ולמד גם במכון מאיר. לאחר מכן פנה ללימודי תואר ראשון ושני במשפטים, ועם סיום בחינות הלשכה פתח משרד עורכי דין עצמאי בירושלים<ref></ref>.

בשנת 2004 הקים את תנועת מעייני הישועה, העוסקת בהחזרה בתשובה והפצת יהדות. בשנת 2006 עמד בראש מטה המאבק נגד הריסת הבתים בעמונה, ובשנת 2017, בראש מטה המאבק נגד פינוי היישוב כולו. היה ממנסחי חוק ההסדרה במטרה למנוע את פינוי ישובו. לאחר הפינוי, בשנת 2017 סיכם עם נתניהו לאחר משא ומתן ארוך, על הקמת היישוב עמיחי למפוני עמונה. בוארון הוביל את הפעולות להקמת היישוב ובשנת 2018 נכנסו מפוני עמונה לבתיהם הזמניים ביישוב. בשנת 2013 הקים את "אמת - מכון מחקר ציוני למשפט וכלכלה", שנועד לגבש הצעות חוק בתחומי המשפט והכלכלה שיקודמו על ידי חברי הכנסת מכהנים.

ב-2011 הקים את מגזין "פנימה" המיועד לנשים מסורתיות ודתיות. בשנת 2014 הקים את מגזין ילדים ובשנת 2018 רכש את מגזין הילדים הוותיק אותיות ומיזג את שני המגזינים למגזין אחד שנקרא "אותיות וילדים". שני המגזינים מופצים לכשלושים אלף משפחות מנויות. במקביל לכך החל בוארון לעסוק בנדל"ן.

=== קריירה פוליטית ===
ב־1 בדצמבר 2014 הקים בוארון את "פורום ישראל" - המחנה האמוני חברתי בבית היהודי, והכריז על מועמדותו בבחירות המקדימות של מפלגת "הבית היהודי". בוארון שובץ במקום ה־16, אך המפלגה זכתה בבחירות 2015 רק בשמונה מנדטים ובשל כך הוא לא נכנס לכנסת.

במסגרת הצגת מועמדותו בפריימריז לבית היהודי, עלו טענות<ref></ref> מצד חוגים מתונים בציונות הדתית נגד מאמר<ref></ref> שהתפרסם בשנת 2011 בעלון מעייני הישועה, בנושא רבנים שאינם דתיים מספיק. במאמר נכתב "מעניין אם גם את ריכוז העמלקים במחנות השמדה הם ישאירו לאחרים". מאמר זה, והעובדה שבוארון אפשר את פרסומו (גם חיבור המאמר, שפורסם כמאמר מערכת ללא שם המחבר, יוחס לבוארון<ref></ref>) עורר הדים גם בתקשורת הארצית.

בשנת 2016 היה ממייסדי ארגון "לביא", העוסק בפעילות למען מינהל תקין, ועמותת "לביא", לעידוד ההתיישבות בגליל ובישראל.

בשנת 2019 הקים את "פורום ציון וירושלים" במסגרת הליכוד. ב־2022 הודיע על מועמדותו למקום המשוריין לנציג יהודה ושומרון ברשימת הליכוד. בוארון ניצח בבחירות המקדימות במשבצת זו את גרשון מסיקה והוצב במקום ה-42 ברשימת הליכוד. הרשימה זכתה ב-32 מנדטים בבחירות והקימה את ממשלת ישראל השלושים ושבע, בראשות בנימין נתניהו. בעקבות התפטרותו מהכנסת של השר דודי אמסלם במסגרת החוק הנורווגי בשלהי מרץ 2023, ב-31 במרץ נכנס בוארון לכהן כחבר הכנסת מטעם מפלגת הליכוד והושבע ב-2 באפריל.

בשנת 2023 הוביל קו של תמיכה ברפורמה המשפטית בישראל, והקים את ארגון "תקומה 2023" שמארגן הפגנות תמיכה ברפורמה. לפי בוארון, השלטון בישראל לא נתון לנבחרי הציבור, אלא לקרן החדשה לישראל שמממנת את השמאל, לבג"ץ שכופה משנה ליברלית-פרוגרסיבית על הרשות המבצעת וליועצים המשפטיים שמבצרים את שלטון בג"ץ ומחלישים את נבחרי העם.

לאחר שגלית דיסטל אטבריאן הודיעה על התפטרותה מתפקיד שרת ההסברה, וחזרה לכהן כחברת כנסת במסגרת החוק הנורווגי, בוארון סיים את כהונתו בכנסת ב-14 באוקטובר 2023<ref></ref>.

ב-30 ביוני 2024 עם אישור מינויו של דני דנון לשגריר ישראל באו"ם והתפטרותו מהכנסת, שב בוארון לכהן כחבר כנסת.

=== חיים אישיים ===
בוארון נשוי לעפרה, אב לשבעה ומתגורר בעמיחי, לאחר שהתגורר בעמונה עד פינוי היישוב.

== קישורים חיצוניים ==

* 
* 

== הערות שוליים ==

קטגוריה:חברי הכנסת מטעם הליכוד
קטגוריה:חברי הכנסת העשרים וחמש: חברי כנסת מכהנים במסגרת החוק הנורווגי
קטגוריה:תנועת התשובה: פעילים
קטגוריה:בוגרי מכון מאיר
קטגוריה:עורכי דין ישראלים
קטגוריה:בוגרי ישיבת עטרת ירושלים
קטגוריה:חברי כנסת מתנחלים
קטגוריה:חברי הכנסת: משפטנים
קטגוריה:תושבי מאחזים
קטגוריה:מועצה אזורית מטה בנימין: אישים
קטגוריה:ישראלים שנולדו ב-1973